b'\n_START_ARTICLE_\nReginald Warneford\n_START_SECTION_\nCopil\xc4\x83ria\n_START_PARAGRAPH_\nWarneford s-a n\xc4\x83scut la\xc2\xa0Darjeeling, India Britanic\xc4\x83, fiind fiul unui mecanic de locomotiv\xc4\x83 de pe C\xc4\x83ile Ferate Indiene. A fost adus \xc3\xaen Anglia \xc3\xaen copil\xc4\x83rie, \xc8\x99i trimis s\xc4\x83 \xc3\xaenve\xc8\x9be la\xc2\xa0King Edward VI School din Stratford-upon-Avon, dar c\xc3\xa2nd familia sa a revenit \xc3\xaen India, el \xc8\x99i-a continuat educa\xc8\x9bia la English College, Simla. Dup\xc4\x83\xc2\xa0ucenicia\xc2\xa0din\xc2\xa0Marina Comercial\xc4\x83, Warneford s-a angajat la\xc2\xa0British-India Steam Navigation Company. La momentul izbucnirii\xc2\xa0Primului R\xc4\x83zboi Mondial, el se afla \xc3\xaen\xc2\xa0Canada preg\xc4\x83tit de a se \xc3\xaentoarce \xc3\xaen India. Atunci, el \xc8\x99i-a schimbat planurile \xc8\x99i s-a \xc3\xaentors \xc3\xaen\xc2\xa0Marea Britanie, s-a \xc3\xaenrolat \xc3\xaen For\xc8\x9bele Terestre\xc2\xa0dar a fost aproape imediat transferat la\xc2\xa0Royal Navy Air Service pentru a fi preg\xc4\x83tit ca pilot.\n_START_SECTION_\nServiciul militar\n_START_PARAGRAPH_\nPreg\xc4\x83tirea lui Warneford a \xc3\xaenceput la\xc2\xa0Hendon, dup\xc4\x83 care a trecut la\xc2\xa0Upavon unde \xc8\x99i-a \xc3\xaencheiat-o la 25 februarie 1915. \xc3\x8en decursul antrenamentului, comandantul\xc2\xa0Naval Air Stations, R.M. Groves ar fi spus: \xe2\x80\x9eacest t\xc3\xa2n\xc4\x83r ori va face lucruri m\xc4\x83re\xc8\x9be, ori se va omor\xc3\xae singur.\xe2\x80\x9d\xc2\xa0Instructorul de zbor al lui\xc2\xa0Warneford de la acea vreme, Warren Merriam, i-a observat priceperea ca pilot, dar a aranjat \xc3\xaen mod special s\xc4\x83 se asigure c\xc4\x83 ceea ce el percepea ca fiind o \xc3\xaencredere \xc3\xaen sine exagerat\xc4\x83 din partea lui Warneford nu-l va \xc3\xaempiedica s\xc4\x83 ajung\xc4\x83\xc2\xa0ofi\xc8\x9ber. Merriam a profitat de ocazie la o vizit\xc4\x83 a comandorului Groves la Hendon pentru a-i cere lui Warneford s\xc4\x83 fac\xc4\x83 o demonstra\xc8\x9bie a \xc3\xaendem\xc3\xa2n\xc4\x83rii sale la zbor. Impresia favorabil\xc4\x83 pe care i-a produs-o lui\xc2\xa0Groves a c\xc3\xa2nt\xc4\x83rit mai mult ca ideile comandantului escadrilei de atunci, c\xc4\x83 Warneford nu ar fi bun de ofi\xc8\x9ber din pricina indisciplinei._NEWLINE_Warneford a fost ini\xc8\x9bial trimis la Flotila 2 de pe\xc2\xa0Insula Sheppey\xc2\xa0din Kent,\xc2\xa0dar a fost mutat la scurt timp (7 mai 1915) la o unitate operativ\xc4\x83 din cadrul Flotilei 1 de la\xc2\xa0Veurne, de pe coasta\xc2\xa0Belgiei. De-a lungul urm\xc4\x83toarelor c\xc3\xa2teva s\xc4\x83pt\xc4\x83m\xc3\xa2ni, Warneford s-a implicat \xc3\xaen atacuri asupra trupelor \xc8\x99i artileriei\xc2\xa0germane, precum \xc8\x99i \xc3\xaen ac\xc8\x9biuni asupra avioanelor inamice. Agresivitatea \xc8\x99i eficien\xc8\x9ba sa i-au f\xc4\x83cut pe ofi\xc8\x9beri s\xc4\x83-i acorde mai mare libertate de mi\xc8\x99care \xc8\x99i propriul s\xc4\x83u avion.\xc2\xa0La 17 mai 1915, Warneford a \xc3\xaent\xc3\xa2lnit zepelinul\xc2\xa0LZ 39\xc2\xa0angajat \xc3\xaentr-un raid de bombardament deasupra Regatului Unit. El a atacat zepelinul cu mitraliera, dar acesta a aruncat balastul \xc8\x99i s-a \xc3\xaen\xc4\x83l\xc8\x9bat, ie\xc8\x99ind din raza lui de ac\xc8\x9biune._NEWLINE_La 7 iunie 1915, la\xc2\xa0Gent, Belgia, Warneford, la man\xc8\x99a unui avion\xc2\xa0Morane-Saulnier Type L, a atacat zepelinul german\xc2\xa0LZ 37. El a urm\xc4\x83rit aeronava din zona de coast\xc4\x83 de l\xc3\xa2ng\xc4\x83\xc2\xa0Oostende\xc2\xa0\xc8\x99i, \xc3\xaen pofida tirului defensiv de mitralier\xc4\x83 al zepelinului german, a reu\xc8\x99it s\xc4\x83 zboare deasupra acestuia \xc8\x99i s\xc4\x83 lanseze trei bombe asupra sa, dintre care ultima a explodat \xc8\x99i a incendiat aeronava. LZ37 s-a pr\xc4\x83bu\xc8\x99it \xc3\xaen Sint-Amandsberg(51\xc2\xb03\xe2\x80\xb243.2\xe2\x80\xb3N 3\xc2\xb044\xe2\x80\xb254.7\xe2\x80\xb3E).\xc2\xa0Suflul exploziei a r\xc4\x83sturnat avionul lui\xc2\xa0Warneford \xc8\x99i i-a oprit motorul. Neav\xc3\xa2nd\xc2\xa0alternativ\xc4\x83, Warneford a zburat o vreme \xc3\xaentors, apoi \xc8\x99i-a r\xc4\x83sucit din nou avionul \xc8\x99i a planat, ateriz\xc3\xa2nd \xc3\xaen spatele liniilor inamice. Dup\xc4\x83 35 de minute de repara\xc8\x9bii, el a reu\xc8\x99it s\xc4\x83 reporneasc\xc4\x83 motorul \xc8\x99i s\xc4\x83 se \xc3\xaentoarc\xc4\x83 la baz\xc4\x83.\xc2\xa0Pentru aceste fapte, regele George al V-a i-a conferit imediat Crucea Victoria, anun\xc8\x9b\xc3\xa2ndu-l prin telegraf. De\xc8\x99i regele a telegrafiat \xc8\x99i Amiralit\xc4\x83\xc8\x9bii pentru a gr\xc4\x83bi decorarea lui Waterford, aceasta nu a avut loc \xc3\xaen timp util._NEWLINE_\xc3\x8en schimb, aflat pe continent la 17 iunie 1915, Warneford a fost decorat cu\xc2\xa0legiunea de onoare\xc2\xa0de c\xc4\x83tre comandantul armatei francez, generalul Joffre. Dup\xc4\x83 un pr\xc3\xa2nz oficial, Warneford a mers la aerodromul de la\xc2\xa0Buc pentru a lua un avion \xc8\x99i a-l duce RNAS la Veurne. Dup\xc4\x83 un zbor scurt de test, el a mai urcat la bordul avionului pentru a transporta ca pasager pe ziaristul american\xc2\xa0Henry Beach Newman. \xc3\x8en timpul unei ascensiuni p\xc3\xa2n\xc4\x83 la 65 m, aripile din dreapta s-au rupt, ceea ce a dus la distrugerea cadrului avionului. Relat\xc4\x83rile sugereaz\xc4\x83 c\xc4\x83 niciunul dintre ocupan\xc8\x9bii avionului nu avea centurile prinse \xc8\x99i ambii au fost arunca\xc8\x9bi din avion, suferind r\xc4\x83ni fatale. \xc3\x8en cazul lui Newman, moartea a survenit imediat._NEWLINE_Warneford a murit \xc3\xaen drum spre spital. A fost \xc3\xaenmorm\xc3\xa2ntat la\xc2\xa0cimitirul Brompton\xc2\xa0din\xc2\xa0Londra\xc2\xa0la 21 iunie 1915 dup\xc4\x83 o ceremonie la care au participat mii de persoane. Morm\xc3\xa2ntul s\xc4\x83u se afl\xc4\x83 \xc3\xaen fa\xc8\x9ba colonadei din est._NEWLINE_Crucea Victoria primit\xc4\x83 de el este expus\xc4\x83 la\xc2\xa0Fleet Air Arm Museum\xc2\xa0din Yeovil, Somerset, Anglia.'